વિપક્ષના પ્રચારથી વિપરીત, નર્મદાનું જે પાણી ગુજરાતને ઉપલબ્ધ થાય એમાંથી માત્ર 0.2 મિ.એ.ફીટ પાણી જ ઉદ્યોગોને ફાળવવાનું હોય છે, જયારે 0.86 મિ.એ.ફીટ પાણી પીવા માટે અપાય છે. બાકીનું સિંચાઈ માટે છે. જોકે વર્ષ 2013-14માં નર્મદા નદીમાંથી વાપરવાલાયક પાણીનો કુલ જથ્થો છેલ્લા દોઢ દાયકામાં સૌથી વધુ એટલે કે 60.16 મિ.એ.ફીટ હતો, તે વર્ષ 2017-18માં ઘટીને માત્ર 14.66 મિ.એ.ફીટ થયો. અગાઉનાં વર્ષોમાં નર્મદાનાં નીર ખૂબ વેડફાયાં. હવે તો નર્મદા ડેમ પર પેલા દરવાજા મુકાયા પછી સતત ઘટતી રહેલી જળસપાટી 13મી ફેબ્રુઆરી 2018ના રોજ સત્તાવાર રીતે ઘટીને 111.35 મીટર થઈ ગઈ છે. એ સપાટી 110.7 મીટર થાય એટલે પાણી છોડવાનું બંધ કરી દેવાય અને ભૂગર્ભ ટનલવાળા પાણીનો વિચાર કરવો પડે. અહીં માત્ર પાણીની જ વાત નથી. બહુ ગજવાયેલા વિદ્યુત ઊર્જાના ઉત્પાદનના નર્મદા ડેમના પાવર સ્ટેશનની કામગીરીને પણ પ્રતિકૂળ અસર થશે. ઢોલ પીટવામાં આવે છે કે નર્મદા યોજનાની કેનાલોનું મોટા ભાગનું કામ પૂરું થઈ ગયું, પણ છઠ્ઠી ફેબ્રુઆરીએ સરદાર સરોવર નર્મદા નિગમના સત્તાવાર આંકડાઓ જ ચાડી ખાય છે કે હજી 20,606 કિ.મી. જેટલી કેનાલનું બાંધકામ થયું જ નથી. એવું નથી કે માત્ર ખેતર સુધી પાણી પહોંચાડવા માટેની લઘુ અને અતિ-લઘુ કેનાલોનું જ કામ અધૂરું છે. 438 કિ.મી.ની મુખ્ય કેનાલનું કામ પૂરું થયું છે, પણ બાકીની તમામ કેનાલોનાં કામ અપૂર્ણ છે. બ્રાન્ચ કેનાલ 2731 કિ.મી. બંધાવાની છે, પણ એ માત્ર 2603 કિ.મી. બંધાઈ હોવાનું સત્તાવાર આંકડા કહે છે. અત્રે એ યાદ રહે કે આ કેનાલોનાં કામ પૂરાં કરવા માટે વર્તમાન સત્તાપક્ષ પાસે 22 વર્ષ હતાં અને એ માટે કેન્દ્ર સરકાર કે નર્મદા ઓથોરિટીની કોઈ મંજૂરીની જરૂર નહોતી!